ಹಿರಿಯರ ಸಭೆಯಲ್ಲಿ ಪಕ್ಷದ ನಾಯಕರಿಗೆ ಶಾಕಿಂಗ್ ನ್ಯೂಸ್ ಕೊಟ್ಟ ಡಿಕೆಎಸ್ ಬೆಂಗಳೂರು: ಹನ್ನೆರಡು ವರ್ಷಗಳಿಂದ, ಹದಿನೈದು ವರ್ಷಗಳಿಂದ, ಏಳು ವರ್ಷಗಳಿಂದ, ಐದು ವರ್ಷಗಳಿಂದ ನಿರಂತರವಾಗಿ ಪಕ್ಷದ ಹುದ್ದೆಗಳನ್ನ ತೊರೆಯದೇ ಕುಳಿತಿರುವ ಹಲವು ಮುಖಂಡರಿದ್ದಾರೆ. ನನಗೆ ಎಐಸಿಸಿಯಿಂದಲೇ ನಿರ್ದೇಶನವಿದೆ, ಮೂರು ವರ್ಷಗಳಿಗಿಂತ ಹೆಚ್ಚು ಸಮಯದಿಂದ ಪಕ್ಷದ ಹುದ್ದೆಗಳಲ್ಲಿ ಇರುವವರನ್ನ ತೆಗೆಯುವಂತೆ ಹೇಳಿದ್ದಾರೆ. ಹೀಗಾಗಿ ಮುಂದಿನ ದಿನಗಳಲ್ಲಿ ಪಕ್ಷದ ಪುನರ್ ರಚನೆ ವೇಳೆ ಮೂರು ವರ್ಷಗಳಿಗಿಂತ ಹೆಚ್ಚು ಸಮಯದಿಂದ ಪಕ್ಷದ ಹುದ್ದೆಗಳಲ್ಲಿರುವವರನ್ನ ತೆಗೆಯುತ್ತೇವೆ ಎಂದು ಕೆಪಿಸಿಸಿ ಅಧ್ಯಕ್ಷ ಡಿ.ಕೆ ಶಿವಕುಮಾರ್ ನಾಯಕರಿಗೆ ಎಚ್ಚರಿಕೆ ನೀಡಿದ್ದಾರೆ. ಕಾಂಗ್ರೆಸ್ ಪಕ್ಷದ ಹಿರಿಯ ನಾಯಕರ ಸಭೆಯಲ್ಲಿ ಮಾತನಾಡಿದ ಅವರು.. ಗ್ರಾಮ ಪಂಚಾಯತಿ ಚುನಾವಣೆ ನಮಗೆ ತಳಪಾಯ. ನಿಮಗೆಲ್ಲ ಪಂಚಾಯತಿ ಚುನಾವಣೆ ಜವಾಬ್ದಾರಿ ಕೊಟ್ಟಿದ್ದೇವೆ. ನಾನು ದೊಡ್ಡ ಮಿನಿಸ್ಟರ್, ಸೆಂಟ್ರಲ್ ಮಿನಿಸ್ಟರ್ ಆಗಿದ್ದೋನು, ನನಗೆ ಪಂಚಾಯತಿ ಎಲೆಕ್ಷನ್ ಜವಾಬ್ದಾರಿ ಕೊಟ್ಟಿದ್ದಾರೆ ಅಂತಾ ಅಂದುಕೊಳ್ಳಬೇಡಿ. ನಾಯಕರು ಪಕ್ಷದ ಸಂಘಟನೆಗಾಗಿ ಕೆಲಸ ಮಾಡಿ ಎಂದು ಕರೆ ನೀಡಿದರು. ಪ್ರಜಾ ಪ್ರತಿನಿಧಿ ಎಂಬ ಹೊಸ ವಿಷಯವನ್ನು ಕಾಂಗ್ರೆಸ್ನಲ್ಲಿ ಜಾರಿ ಮಾಡುತ್ತಿದ್ದೇವೆ. ಕೆಪಿಸಿಸಿ ಮೆಂಬರ್ ಆಗಲು ಬೂತ್ ಮಟ್ಟದಿಂದಲೇ ಬರುವಂತಾಗಬೇಕು. ಹೀಗಾಗಿ ಪ್ರಜಾಪ್ರತಿನಿಧಿ ಎಂಬ ಹೊಸ ಯೋಜನೆ ತರುತ್ತಿದ್ದೇವೆ. ಯಾರೇ ಪಕ್ಷದ ಹುದ್ದೆಗಳಿಗೆ ಬರಬೇಕೆಂದರೂ ಕೂಡ ಪ್ರಜಾ ಪ್ರತಿನಿಧಿ ಸೂತ್ರದ ಮೂಲಕವೇ ಬರಬೇಕು. ಪ್ರಜಾ ಪ್ರತಿನಿಧಿ ಸೂತ್ರವನ್ನೇ ಮುಂದೆ ಆಯಪ್ ಮೂಲಕ ಜಾರಿ ಮಾಡ್ತೇವೆ ಎಂದಿದ್ದಾರೆ.